
1. Acţiuni împotriva finanţării terorismului internaţional

Preşedintele american George W. Bush a lansat o campanie mondială pentru “sufocarea financiară” a organizaţiilor conduse de Ossama bin Laden, considerat drept responsabil pentru atentatele din 11 septembrie din SUA. Au fost anunţate îngheţarea bunurilor din SUA a 27 de “celule” bănuite de complicitate cu bin Laden şi interzicerea tuturor tranzacţiilor financiare cu acestea. De asemenea, preşedintele american a declarat că SUA vor propune ONU consolidarea arsenalului antiterorist existent.

Cele 189 de state membre ONU au adoptat deja până în prezent 12 convenţii internaţionale referitoare la deturnările de avioane, luările de ostateci sau atentatele cu exploziv, iar în câteva zile se va pune în discuţie o nouă convenţie având ca obiect fenomenul terorismului în integritatea sa.

“Convenţia internaţională pentru combaterea finanţării terorismului” (convenţia adoptată în unanimitate a fost propusă de Franţa după atacurile antiamericane de la Nairobi şi Dar es Salaam din 1998) obligă statele să urmărească sau să extrădeze persoanele acuzate că finanţează terorismul şi cere băncilor să ia măsuri pentru a identifica tranzacţiile dubioase. Statele semnatare nu vor putea invoca secretul bancar ca să refuze o cerere de colaborare judiciară şi vor trebui să interzică conturile nenominale.

“Doar patru ţări au ratificat până la 25 septembrie a.c. Convenţia internaţională adoptată în decembrie 1999 care vizează rădăcinile terorismului şi loveşte în interesele lui financiare”, au anunţat reprezentanţi ai ONU. Aceste ţări sînt Botswana, Marea Britanie, Sri Lanka şi Uzbekistan. Convenţia va intra în vigoare atunci când va fi ratificată de 22 de state.

*

Analiştii politici şi economici consideră campania lansată de preşedintele George W. Bush împotriva reţelelor de finanţare ale terorismului din întreaga lume drept o luptă la fel de grea ca şi combaterea spălării banilor proveniţi din traficul cu droguri, deoarece necesită o strânsă cooperare internaţională.

În plus, “spre deosebire de enormele venituri obţinute prin traficul cu droguri, operaţiunile teroriste nu necesită sume importante, ceea ce le face şi mai dificil de detectat”, a precizat Stephen Cohen, expert al Institutului Brookings şi fost oficial al Departamentului de Stat. “Nu a fost nevoie de mulţi bani pentru a finanţa atentatele împotriva World Trade Center din anul 1993 şi din 11 septembrie 2001. Costurile acestor operaţiuni sunt estimate la 20.000 de dolari, respectiv la 200.000 de dolari, formarea piloţilor kamikaze fiind cea mai scumpă”, a precizat acesta.

“Pentru a fi eficientă, acţiunea de identificare a activelor financiare ale lui Ossama bin Laden şi ale celorlalţi terorişti necesită o strânsă cooperare internaţională”, a spus Paul Pillar, unul dintre oficialii biroului pentru Asia de Sud-Est al CIA. “Este deosebit de dificil să se confişte fondurile terorismului când acestea circulă în alte state, în măsura în care, spre deosebire de SUA, doar un mic număr din acestea, chiar şi în Europa, dispun de instituţiile şi legislaţiile necesare pentru a confisca şi îngheţa activele ilicite. Guvernele europene nu dispun de o instituţie echivalentă cu Biroul Trezoreriei americane însărcinat cu controlul activelor străine”, a precizat acesta.

Aceste lacune legislative au determinat administraţia americană să relanseze eforturile de cooperare şi coordonare cu partenerii săi din “G7” - cele mai industrializate şapte state din lume. La încheierea reuniunii “G7” din 25 septembrie a.c., miniştrii de finanţe s-au angajat să “aplice o strategie comună pentru a bloca finanţarea operaţiunilor teroriste din întreaga lume”.

“De la atentate, am reunit toate măsurile naţionale adoptate pentru a bloca activele teroriştilor şi ale asociaţilor lor şi vom integra aceste acţiuni pentru a pune în aplicare o strategie menită să perturbe aceste finanţări în întreaga lume”, se arată în documentului adoptat de “G7”. 

“Chiar şi o consolidare a cooperării din cadrul “G7” va fi, probabil, insuficientă pentru a opri fluxul de fonduri ce finanţează terorismul”, a spus oficialul biroului pentru Asia de Sud-Est al CIA. “Utilizarea de identităţi false pentru conturi bancare ale organizaţiilor non-guvernamentale legale facilitează activităţile teroriste. În plus, reţelele teroriste evită să transfere fonduri prin intermediul sistemului bancar occidental, recurgând cel mai frecvent la aranjamente oculte şi transportând banii în numerar”, a precizat expertul CIA. El a mai amintit că lupta împotriva fondurilor obţinute din traficul cu droguri şi a finanţării reţelelor teroriste nu reprezintă o noutate şi nu a dat, până în prezent, decât rezultate modeste.

*

Băncile din statele Uniunii Europene au blocat, conform estimărilor preliminare, active afgane în valoare de aproape 100 milioane de dolari din luna iulie, când UE a solicitat confiscarea fondurilor asociate lui Ossama ben Laden.

“Până în prezent, avem date oficiale doar din Marea Britanie, unde au fost îngheţate active de 68 milioane de dolari, dar deţinem şi unele indicaţii privind sumele blocate de autorităţile germane şi franceze”, a precizat un oficial european.

Comisia Europeană a solicitat băncilor din Uniune să îngheţe conturile mai multor sute de terorişti şi organizaţii bănuite de asociere cu teroristul Ossama bin Laden. Decizia UE a fost conformă cu o rezoluţie a Consiliului de Securitate al ONU din decembrie 2000, care solicita membrilor organizaţiei să “îngheţe fără întârziere fondurile şi alte active financiare ale lui Ossama bin Laden şi ale tuturor indivizilor şi entităţilor asociate cu el”.

Ministerul german al economiei a anunţat că a suspendat operaţiunile a 13 conturi suspectate că aparţin talibanilor şi altor militanţi. Douăsprezece din aceste conturi includeau active de 2,7 milioane de mărci.

*

Consiliul de Securitate al ONU a adoptat, la 28 septembrie a.c. în unanimitate, o rezoluţie prezentată de Statele Unite, care obligă toate ţările membre să blocheze accesul reţelelor teroriste la sprijin financiar şi logistic.

Cei 15 membri ai Consiliului de Securitate au votat în favoarea rezoluţiei, care prevede impunerea de sancţiuni împotriva ţărilor care refuză să coopereze în lupta antiteroristă declanşată de Statele Unite după atentatele din 11 septembrie.

“În această seară, Consiliul de Securitate a făcut istorie”, a declarat preşedintele Consiliului, ambasadorul francez Jean-David Levitte. “Am adoptat o rezoluţie foarte ambiţioasă, o strategie globală de combatere a terorismului sub toate formele, în întreaga lume”, a adăugat el.

Ambasadorul american John Negroponte a afirmat, la rândul său, că “rezoluţia adoptată este fără precedent şi obligă toate statele să refuze finanţarea, sprijinul şi azilul pentru terorişti”.

Rezoluţia se bazează pe capitolul VII al Cartei ONU, care permite Consiliului de Securitate să ia măsuri coercitive împotriva statelor care refuză să coopereze. Consiliul a avertizat, în mod explicit, că este gata “să ia toate măsurile necesare” în vederea aplicării rezoluţiei.

Textul rezoluţiei prevede crearea unei Comisii, formate din cei 15 membri ai Consiliului de Securitate, asistaţi de experţi, pentru supravegherea punerii în aplicare a rezoluţiei. Statele membre dispun de 90 de zile pentru a informa Comisia asupra măsurilor pe care le-au luat.

Rezoluţia mai solicită statelor membre să împiedice ridicarea de fonduri pentru terorişti şi îngheţarea, fără amânare, a fondurilor şi bunurilor persoanelor care au comis sau au încercat să comită acte teroriste sau a celor care au încercat să îi ajute pe autorii unor acte teroriste.

Textul rezoluţiei obligă toate ţările lumii să înceteze “orice formă de sprijin, activ sau pasiv”, acordat teroriştilor, în special prin stoparea oricăror livrări de armament. Statele membre ONU trebuie să refuze să le acorde azil teroriştilor şi celor care îi finanţează, să se asigure că orice terorist va fi urmărit şi condamnat, să extindă cooperarea în domeniul serviciilor de poliţie şi judiciare şi să amplifice şi controalele la frontiere.

 

2. Rezoluţia 1258/2001 a Adunării Parlamentare a Consiliului Europei privind terorismul

 

Adunarea Parlamentară a Consiliului Europei a adoptat, la 26 septembrie a.c., o rezoluţie în care apreciază că, în cazul unei acţiuni militare ca răspuns la atacurile teroriste din SUA, comunitatea internaţională trebuie să-şi definească cu precizie obiectivele şi să evite ţintele civile.

Forul european consideră atentatele teroriste din SUA ca fiind mai degrabă crime decât acte de război. În rezoluţie se subliniază că orice acţiune trebuie să fie în conformitate cu legislaţia internaţională şi cu acordul Consiliului de Securitate al ONU.

Adunarea Parlamentară atrage atenţia că orice acţiune de prevenire sau pedepsire a actelor teroriste nu trebuie să se facă discriminatoriu din punct de vedere etnic sau religios şi nu trebuie să fie direcţionată împotriva unei comunităţi religioase sau etnice.

Consiliul Europei se declară în favoarea instituirii unui mecanism antiterorist în interiorul ONU, care să coordoneze şi să promoveze cooperarea între statele care se confruntă cu terorismul. De asemenea, forul european consideră că instanţa capabilă să judece actele teroriste este Curtea Penală Internaţională . Cu toate acestea, în timpul dezbaterilor s-a remarcat că SUA nu a ratificat încă statutul de funcţionare al Curţii Penale Internaţionale.

Prin această rezoluţie, Adunarea Parlamentară solicită statelor membre ale Consiliului Europei să se solidarizeze împotriva actelor teroriste şi să-şi arate angajarea clară de a lupta împotriva terorismului. Statele CE sunt invitate să-şi întărească acţiunile economice împotriva ţărilor care reprezintă un adevărat rai pentru terorişti sau care le oferă sprijin financiar şi moral şi să colaboreze mai intens la nivelul poliţiilor naţionale şi al organismelor juridice. În plus, celor 43 de state membre li se cere să revizuiască legislaţia internă în domeniul prevenirii şi combaterii terorismului şi să împiedice finanţarea teroriştilor şi a organizaţiilor teroriste.

Adunarea Parlamentară a mandatat Comitetul de Miniştri să ceară ţărilor membre să permită autorităţilor care investighează reţelele de crimă organizată şi teroriste accesul la conturile bancare.

Această rezoluţie a fost adoptată cu 148 de voturi pentru, unul împotrivă şi o abţinere, după ce au fost incluse amendamente aprobate de Comisia juridică şi pentru drepturile omului.

Adunarea Parlamentară a adoptat şi o recomandare către Comitetul de Miniştri al Consiliului Europei, căruia îi cere să stabilească dacă toate statele membre au semnat şi ratificat cele mai importante convenţii anti-teroriste, în special Convenţia internaţională pentru combaterea finanţării terorismului, iar pe cele care nu au procedat încă în acest sens să le invite să o facă. De asemenea, statele membre şi SUA sunt invitate să semneze şi să ratifice cât mai rapid statutul Curţii Penale Internaţionale. Plenul Adunării cere Executivului Consiliului Europei să dea prioritate amendării acestui statut, pentru a permite Curţii Penale Internaţionale să includă pe rol actele de terorism.

Comisia juridică a propus ca, până când Curtea Penală Internaţională va putea judeca actele teroriste, să se înfiinţeze un tribunal penal internaţional, însă propunerea a fost respinsă de plenul Adunării. 

 

3. Cooperarea dintre SUA şi Uniunea Europeană în problema combaterii terorismului

 

Premierul belgian Guy Verhofstadt, totodată preşedinte în exerciţiu al Uniunii Europene, a efectuat o vizită în SUA, în perioada 27 - 28 septembrie a.c., prilej cu care a solicitat autorităţilor americane o listă de priorităţi în domeniul combaterii terorismului.

“Am cerut preşedintelui american şi autorităţilor americane să ne furnizeze în următoarele zile sau săptămâni o listă cu ceea ce ar putea reprezenta ajutorul, participarea Uniunii Europene în acţiunile militare, diplomatice şi de altă natură împotriva terorismului”, a declarat acesta.

Guy Verhofstadt, care a fost însoţit de preşedintele Comisiei Europene, Romano Prodi, i-a propus preşedintelui George W. Bush să organizeze în următoarele zile o reuniune a miniştrilor de Finanţe, ai Justiţiei şi de Interne americani cu cei trei comisari europeni responsabili cu aceste probleme, apreciind că acest lucru ar permite o mai bună coordonare americano-europeană.

Un purtător de cuvânt al Casei Albe, Sean McCormack, a declarat că administraţia prezidenţială americană nu a luat încă o decizie în privinţa propunerii europene. “Încercăm să lucrăm în strânsă cooperare cu Uniunea Europenă, în special pentru blocarea banilor cu care sunt alimentaţi teroriştii”, a spus acesta.

Preşedintele în exerciţiu al UE a afirmat că “preşedintele american este interesat de un ajutor al Uniunii Europene în toate domeniile. Există în mod cert nevoie de ajutor în domeniile militar, economic, diplomatic”. “Vrem să îi ajutăm”, a spus premierul belgian, apreciind că legăturile transatlantice vor fi mai puternice după atacurile teroriste de la New York şi Washington.

 

4. Situaţia din Afganistan 

 

În ultimile zile, luptele s-au intensificat în nordul Afganistanului, unde forţele de opoziţie, încurajate de decizia Statelor Unite de a pedepsi regimul talibanilor, au lansat o serie de ofensive în ultimele zile. Liderii opoziţiei afgane au afirmat că au cucerit mai multe sate în trei provincii din nordul ţării, vecine cu Tadjikistanul şi cu Uzbekistanul.

“Ofensiva forţelor Alianţei Nordului s-a concentrat asupra regiunilor Hazar Bagh şi Ziarat, situate la aproximativ 25 de kilometri de Taloqan, capitala provinciei Takhar”, a precizat Mohammad Habeel, purtătorul de cuvânt al şefului militar al Alianţei, comandantul Mohammad Fahim.

Talibanii au început să-şi piardă controlul asupra provinciilor din estul Afganistanului, pe fondul dezertării comandanţilor militari. Potrivit unor surse afgane, mai mulţi comandanţi din regiunile Paktia, Nangahar, Langhman şi Kunar, fideli regimului de la Kabul, au început să se delimiteze de talibani, din cauza unor posibile represalii americane.

Surse ale Naţiunilor Unite au precizat că au informaţii care atestă că unii talibanii au început să facă înrolări forţate în localitatea Herat (în estul Afganistanului) iar recruţii sînt trimişi în nord, pentru a stopa ofensiva opoziţiei armate.

*

Younous Quanouni, reprezentant al Alianţei Nordului, opoziţia armată afgană, a declarat, la 30 septembrie a.c., la Roma, în cadrul unei serii de întâlniri cu fostul rege afgan Mohammed Zaher Shah, care trăieşte în exil în capitala italiană din 1973, că “guvernul din Pakistan reprezintă principala problemă în reglementarea crizei din regiune. El i-a adus pe terorişti la putere, iar acum doreşte să-şi modifice imaginea şi să-şi menţină influenţa în Afganistan”. 

Reprezentantul opoziţiei afgane consideră că Statele Unite pot fi “foarte eficiente în înlăturarea sechestrului impus de Pakistan asupra Afganistanului” şi sunt “cel mai important pilon care ar putea ajuta la eliberarea ţării de terorism şi oferirea de sprijin poporului afgan, singurul care poate să-i expulzeze pe teroriştii din Afganistan”.

În ceea ce priveşte rolul pe care fostul rege îl poate juca în reglementarea crizei, Y. Quanouni a declarat că “principala problemă nu o reprezintă o persoană, ci găsirea unei idei unificatoare. Regele poate juca un rol cheie în construcţia unei unităţi naţionale şi în cadrul unei administraţii interimare, după ce talibanii vor fi expulzaţi”. 

Opoziţia armată afgană a decis, cu acestă ocazie, crearea unui consiliu suprem şi a unui consiliu militar aflate sub autoritatea fostului rege, cu obiectivul declarat de “a prelua puterea”, iar structura celor două organisme va fi stabilită în câteva zile. 

5. Rapoarte recente ale principalelor instituţii financiare: Banca Mondială şi Fondul Monetar Internaţional 

 

“Economia ţărilor industrializate îşi va încetini în mod semnificativ creşterea, în 2002, ca urmare a atacurilor teroriste din 11 septembrie a.c. din Statele Unite, rata de creştere a Produsului Intern Brut al acestor state urmînd să se situeze în jurul nivelului de 1-1,5%, comparativ cu rata de 2,2% preconizată anterior”, se arată într-un raport realizat de Banca Mondială privind impactul evenimentelor din SUA asupra economiei globale.

De asemenea, ritmul de creştere economică va încetini şi în statele în curs de dezvoltare, iar numărul celor care trăiesc la limita sărăciei, în întreaga lume, va fi cu 15 milioane mai ridicat, după aceste atentate. “Atacurile teroriste au lovit economia globală într-un moment extrem de vulnerabil”, se precizează în raport.

Dacă estimările anterioare ale Băncii Mondiale indicau o creştere economică de 2,9% în statele emergente, în acest an, noul raport preconizează un nivel de 2,8% al acestui indicator, pentru ca anul viitor, creşterea Produsului Intern Brut să fie de 3,5-3,8%, în scădere faţă de 4,3%, cât se preconiza înainte de atacurile din SUA.

Cu toate acestea, economiile aflate în curs de dezvoltare se vor putea redresa rapid, în cazul în care reacţiile investitorilor şi consumatorilor, precum şi cursul evenimentelor politice se vor menţine în limitele normalului, fiind posibilă chiar înregistrarea unei creşteri economice de peste 2,8%. 

Totuşi, Banca Mondială precizează că viteza cu care aceste ţări îşi vor putea reveni depinde de nivelul încrederii din piaţă şi de apariţia unor atacuri militare, gradul de incertitudine în această privinţă fiind destul de ridicat.

Volumul investiţiilor străine directe în statele emergente, cea mai importantă sursă de finanţare externă a acestora, este preconizat să scadă, în acest an, sub nivelul de 168 miliarde de dolari, înregistrat anul trecut. Acelaşi fenomen va fi consemnat şi pe parcursul anului 2002, când investiţiile străine directe ar putea coborî la 150-160 de miliarde de dolari, înainte de evenimentele din Statele Unite analiştii Băncii Mondiale aşteptându-se la o creştere semnificativă a acestora.

Raportul Băncii Mondiale menţionează faptul că se estimează o scădere a fluxurilor de capital către ţările cu economii în curs de dezvoltare la aproximativ zece miliarde de dolari/lună, până la sfârşitul acestui an, comparativ cu o medie de 15 miliarde de dolari/lună, consemnată în perioada ianuarie-august 2001. Valoarea acestei diminuări va fi, totuşi, mai mică decât cea din perioada crizei economice cunoscute de Rusia în 1998.

Pentru a încuraja un volum mai ridicat de investiţii, statele emergente trebuie să se concentreze asupra derulării reformelor structurale şi să asigure o politică economică “viguroasă şi vigilentă”. La rândul lor, statele dezvoltate sunt chemate să furnizeze finanţările necesare ţărilor în curs de dezvoltare, în condiţiile în care fluxurile de capital privat se vor diminua. “O mai bună coordonare a politicilor economice, în special a celor monetare, va putea limita şocul asupra sistemului financiar global”, se apreciază în raportul Băncii Mondiale.

Statele din Europa Centrală şi de Est vor cunoaşte, potrivit documentului, o scădere a încrederii consumatorilor, ca urmare a încetinirii ritmului de creştere economică în Europa Occidentală, în timp ce rata de creştere a Produsului Intern Brut al statelor membre ale Organizaţiei pentru Cooperare şi Dezvoltare Economică ar putea coborî cu 0,75-1,25% în anul 2002.

Modificările continue ale preţurilor practicate pe pieţele internaţionale de mărfuri îşi va pune amprenta asupra economiei statelor importatoare şi exportatoare. Printre regiunile în care impactul acestora se va resimţi puternic se numără Africa şi Orientul Mijlociu. Ţările din Asia Centrală vor fi afectate de tensiunile de ordin politic, precum şi de o puternică scădere a volumului de investiţii, în timp ce America Latină va pierde din cauza diminuării activităţilor comerciale. Brazilia şi Argetina vor simţi, în plus, impactul tulburărilor de pe pieţele de capital. 

*

Raportul semestrial al Fondului Monetar Internaţional, publicat la 26 septembrie a.c. este, potrivit analiştilor economici, un raport pesimist cu atât mai semnificativ cu cât se apreciază că lucrarea a fost întocmită înaintea atentatelor teroriste care au avut loc în SUA.

“Chiar dacă este dificil să te raportezi la evenimentele recente, prejudiciile directe ale atentatelor au fost mult mai reduse, comparativ cu ceea ce s-a întâmplat în Japonia după cutremurul de la Kobe, în ianuarie 1995”, a afirmat Kenneth Rogoff, economist şef al FMI. “Problema o vor reprezenta mai degrabă efectele indirecte ale atentatelor, mai ales asupra încrederii consumatorilor, întreprinderilor, pieţelor financiare care vor fi considerabil mai substanţiale”, a mai spus acesta.

Kenneth Rogoff a relevat că raportul FMI contura deja un tablou sumbru “din cauza încetinirii ritmului creşterii economice americane” şi a avertizat că atentatele “ar putea afecta ulterior psihologia consumatorilor”. El a exprimat însă speranţa că “intervenţii adecvate ale guvernelor şi băncilor centrale să reuşească să evite ce e mai rău. Există posibilitatea ca redresarea să înceapă în primul semestru al anului 2002”.

Potrivit raportului FMI, creşterea economică globală va fi de 2,5% la finalul anului 2001 şi de 3,5% în 2002, cu o scădere medie a estimărilor anterioare de 0,4%. În zona euro inflaţia va fi de 2,7% în 2001, din cauza preţurilor la energia electrică şi alimente, în timp ce în 2002 va fi de 1,7%. Volumul comerţului mondial va scădea de la 12,4% în anul 2000, la 4% la sfârşitul anului 2001, urmând să crească la 5,7% în 2002.

Potrivit poziţiei formulate de oficialii FMI, “nu există nici o îndoială că atacul terorist are efecte negative asupra activităţii economice din multe regiuni ale lumii, dar nu trebuie să se uite că economia mondială este astăzi mai puţin vulnerabilă decât în trecut şi că un răspuns agresiv din partea băncilor centrale ar trebui să reducă riscul unei puternice scăderi a încrederii consumatorilor şi întreprinderiior, principala noastră preocupare în următoarele luni”. 

Situaţia statelor emergente este, potrivit raportului FMI, următoarea:

În România, Produsul Intern Brut real va creşte cu 4,1% în 2001, respectiv cu 4,5% în 2002, rata medie a inflaţiei va atinge 33,8% în acest an şi 26% în 2002, iar balanţa de cont curent va înregistra un deficit de 6% în 2001, respectiv de 5,5% în 2002.

În Bulgaria, creşterea economică a fost susţinută de politicile macroeconomice sănătoase, deşi deteriorarea conjuncturii în Europa şi criza din Turcia au început să afecteze veniturile obţinute din exporturi.

În Polonia, FMI întrevede necesitatea unor noi reduceri ale dobânzilor, iar bugetul pe 2002 trebuie să evite noi angajamente de cheltuieli şi scutiri fiscale, pentru a preveni apariţia unor dezechilibre şi a relua progresul către consolidarea fiscală pe termen mediu.

Spre deosebire de Polonia, în Ungaria creşterea economică se menţine. Recenta lărgire a coridorului de tranzacţionare al monedei naţionale facilitează aplicarea unei politici monetare mai stricte, dar trebuie susţinută de o politică fiscală adecvată.

Activitatea economică a Republicii Cehe a avut o creştere în primul trimestru al anului 2001, dar a început să dea semne de scădere ulterior.

Pe termen mediu, toate statele se vor confrunta cu dificultăţi fiscale legate de îmbătrânirea populaţiei, de impozitele ridicate pe piaţa muncii şi de cheltuielile implicate de aderarea la Uniunea Europeană. După puternica redresare din anul 2000, statele emergente din Europa vor înregistra un declin al creşterii economice pînă la 1,1% în acest an, cauzat în mare parte de scăderea drastică a producţiei din Turcia. Creşterea PIB din celelalte state ale regiunii va consemna o reducere moderată, odată cu diminuarea cererii pentru exporturi, determinată de încetinirea creşterii economice din restul Europei şi, mai ales, din Germania. 

În Iugoslavia, care trebuie să facă faţă unui enorm proces de reconstrucţie şi uriaşelor datorii externe, noul guvern a acţionat cu o rapiditate şi o hotărâre remarcabile pentru a formula şi a începe implementarea unui program ambiţios de stabilizare şi reformă, apreciază raportul FMI. Politicile macroeconomice sunt axate pe reducerea inflaţiei, prin diminuarea valorii creditelor, concomitent cu mărirea dependenţei de sursele financiare neinflaţioniste, precum asistenţa externă şi veniturile din privatizare. Toate acestea sunt acompaniate de reforme structurale extensive. Totuşi, Iugoslavia mai trebuie să depună numeroase eforturi, astfel încât este esenţială menţinerea ritmului actual al reformelor, inclusiv prin sprijinul comunităţii internaţionale.

 

6. Situaţia din Orientul Mijlociu 

 

La 26 septembrie a.c., pe aeroportul internaţional din Gaza, a avut loc o întrevedere, considerată drept crucială de majoritatea analiştilor politici, între preşedintele palestinian, Yasser Arafat, şi şeful diplomaţiei israeliene, Shimon Peres.

Scopul întrevederii, îndelung solicitate de Statele Unite şi Uniunea Europeană, este consolidarea încetării focului decretate pe 18 septembrie a.c. şi lansarea unui proces de convingere a celor două părţi de a reveni la masa negocierilor.

Shimon Peres şi Yasser Arafat au ratificat raportul Comisiei Mitchell şi planul Tenet. Analişii consideră că odată atins acest obiectiv, va începe “perioada de calmare”, în timpul căreia nu se va adăuga nici o singură cărămidă la aşezămintele evreieşti din Gaza şi Cisiordania. Palestinienii, la rândul lor, nu vor incita la violenţă în mass-media sau şcolile palestiniene. 

Respectând obiectivele stabilite în aceste documente, israelienii şi palestinienii vor putea relua negocierile de pace, întrerupte acum un an. Yasser Arafat şi Shimon Peres au convenit ca începând din 28 septembrie a.c., Comitetul Suprem pentru Securitate (CSS) - organism creat în urmă cu cinci ani pentru a evita ciocnirile în cele două tabere - să-şi reia activitatea. Sarcina cea mai urgentă a CSS va fi consolidarea şi extinderea încetării focului pe care cei doi lideri au convenit-o în urmă cu câteva săptămâni. În paralel cu eforturile pentru a reinstaura calmul, Israelul va începe ridicarea progresivă a blocadei impuse oraşelor palestiniene şi retragerea efectivelor armate din jurul acestora.

Statele Unite ale Americii şi Uniunea Europeană au apreciat întrevederea care a avut loc considerând-o “un prim pas important” necesar pentru restabilirea climatului de încredere între părţi. 

“SUA fac apel la cele două părţi să profite de aceasta ocazie şi să depună maximum de eforturi pentru ca evoluţiile pozitive să fie urmate de acţiuni concrete imediate”, a declarat purtătorul de cuvânt al Casei Albe, Ari Fleischer. 

La rândul său, preşedinţia belgiană a Uniunii Europene îşi exprimă speranţa că deciziile anunţate la încheierea întrevederii Arafat-Peres vor constitui “startul efectiv al unui proces care să ducă la o ameliorare imediată a condiţiilor de viaţă şi securitate pentru palestinieni şi israelieni”.

 

7. Planul operaţional al misiunii NATO în Macedonia 

 

NATO a adoptat, la 26 septembrie a.c., planul operaţional al noii sale misiuni în Macedonia, pentru asigurarea protecţiei observatorilor civili internaţionali, care îi vor înlocui pe militarii din misiunea “Essential Harvest”.

Militarii NATO din Macedonia au recuperat 3875 de arme depuse de gherila albaneză şi şi-au depăşit, astfel, obiectivul fixat, a anunţat generalul danez Gunnar Lange, comandantul Operaţiunii “Essential Harvest”. “În această perioadă de tranziţie, un acord va fi cu siguranţă convenit între guvern, NATO şi organizaţiile internaţionale, asupra formei şi structurii exacte a viitoarei forţe”, a mai spus generalul danez.

Misiunea "Essential Harvest" desfăşurată în perioada 27 august - 26 septembrie a.c. a avut drept obiectiv colectarea a 3300 de arme depuse de rebelii albanezi din Macedonia. Printre armele depuse de gherila albaneză se află 4 vehicule blindate, 17 sisteme de apărare antiaeriană, 161 de mortiere şi arme antitanc, 483 de mitraliere şi 3210 de puşti de asalt. 

Consiliul permanent al NATO a cerut comandantului suprem al forţelor aliate din Europa, generalul Joseph Ralston, să emită un ordin de activare pentru operaţiunea “Amber Fox” din Macedonia.

Misiunea va fi “executată sub conducerea Germaniei, cu participarea altor ţări din cadrul NATO şi va avea în vedere desfăşurarea a circa 700 de persoane, care vor fi sprijinite de alte 300 care se află la faţa locului, dacă acest lucru se dovedeşte a fi necesar”, se precizează în comunicatul Alianţei Atlanticului de Nord. 

Consiliul de Securitate al ONU a aprobat, în aceeaşi zi, în unanimitate, Rezoluţia 1371 care prevede menţinerea în Macedonia a unei forţe NATO de o mie de oameni, pentru protecţia observatorilor internaţionali.

